REGOLAMENT TAL-KUMMISSJONI (UE) Nru 1260/2009
tat-18 ta’ Diċembru 2009
li jemenda l-Annessi I, II, IV u VI għar-Regolament tal-Kunsill (KE) Nru 517/94 dwar regoli komuni għall-importazzjoni ta’ prodotti tessili minn għadd ta’ terzi pajjiżi mhux koperti minn ftehim bilaterali, Protokoll jew arranġamenti oħra, jew minn regoli tal-importazzjoni speċifiċi tal-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 517/94 tas-7 ta’ Marzu 1994 dwar ir-regoli komuni għall-importazzjoni tal-prodotti tessili minn għadd ta’ terzi pajjiżi mhux koperti minn ftehim bilaterali, Protokoll jew arranġamenti oħra, jew minn regoli tal-importazzjoni speċifiċi tal-Komunità oħrajn dwar l-importazzjoni (1), u b’mod partikolari l-Artikolu 28 tiegħu,
Billi:
(1)
Il-ftehim bilaterali mar-Repubblika tal-Belarus dwar it-tessut li jittratta l-kummerċ ta’ matul l-2009 se jiskadi fil-31 ta’ Diċembru 2009. Ma kien hemm ebda bażi ta’ qbil mal-Belarus biex ikun jista’ jiġġedded dan il-ftehim. Il-Belarus dieħel jifforma parti minn unjoni doganali mar-Russja u mal-Każakstan u ma jarax possibbiltà li jkompli jagħti aċċess preferenzjali lill-esportazzjoni tat-tessut u l-ilbies mill-UE lejn is-suq tal-Belarus. B’konsegwenza ta’ dan, huwa meqjus xieraq li l-Belarus jidħol fl-ambitu tal-applikazzjoni tar-Regolament (KE) Nru 517/94. Ir-Regolament (KE) Nru 517/94 għandu għalhekk jiġi emendat kif meħtieġ.
(2)
L-emendi għar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (2) jaffettwaw ukoll xi kodiċijiet fl-Anness I tar-Regolament (KE) Nru 517/94.
(3)
Il-miżuri stipulati f’dan ir-Regolament huma konformi mal-opinjoni tal-Kumitat dwar it-Tessili stabbilit bl-Artikolu 25 tar-Regolament (KE) Nru 517/94,
ADOTTAT DAN IR-REGOLAMENT:
Artikolu 1
L-Annessi I, II, IV u VI mar-Regolament (KE) Nru 517/94 jiġu emendati kif stipulat fl-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum mill-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, it-18 ta’ Diċembru 2009